ET Euroopa Liidu Teataja C 352/8

Kokkuvõte komisjoni otsusest,

29. september 2010,

mis on seotud Euroopa Liidu toimimise lepingu artikli 102 ja EMP lepingu artikli 54 kohase menetlusega

(Juhtum COMP/39.315 – ENI)

(teatavaks tehtud numbri K(2010) 6701 all)

(Ainult itaaliakeelne tekst on autentne)

(EMPs kohaldatav tekst)

2010/C 352/10

29. septembril 2010 võttis komisjon vastu otsuse Euroopa Liidu toimimise lepingu artikli 102 (1) kohase menetluse kohta. Kooskõlas nõukogu määruse (EÜ) nr 1/2003 (2) artikliga 30 avaldab komisjon käesolevaga poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi. Otsuse mittekonfidentsiaalne versioon on kättesaadav konkurentsi peadirektoraadi veebisaidil järgmisel aadressil:

http://ec.europa.eu/competition/elojade/isef/case_details.cfm?proc_code=1_39315

1. SISSEJUHATUS

(1) Käesolev otsus on adresseeritud ettevõtjale ENI SpA (edaspidi „ENI”). ENI pakkus välja omapoolsed kohustused, et lahendada probleemid, mida komisjon käsitles oma vastuväites, ja käesoleva otsusega kuulutab komisjon need kohustused siduvaiks.

2. MENETLUS

(2) Juhtum sai alguse 5. mail 2006. aastal toimunud ootamatust kontrollkäigust ENI, selle tütarettevõtjate ja ENI kontrolli all olevate, Itaaliasse gaasi transportimisega tegelevate ettevõtjate ruumidesse. 20. aprillil 2007. aastal algatas komisjon määruse (EÜ) nr 1/2003 (3) ja määruse (EÜ) nr 773/2004 (4) artikli 2 lõike 1 kohase menetluse. 6. märtsil 2009 võttis komisjon vastu vastuväited, milles anti ülevaade konkurentsiprobleemidest (5). ENIt teavitati vastuväidetest 9. märtsi 2009. aasta kirjaga. 1. oktoobril 2009. aastal saatis ENI vastuse, milles ta ei nõustunud vastuväidetega. 27. novembril 2009 toimus suuline ärakuulamine. Vastuväidetes käsitletud probleemide kõrvaldamiseks esitas ENI 4. veebruaril 2010 komisjonile oma kohustused (6). 5. märtsil 2010 avaldati Euroopa Liidu Teatajas määruse (EÜ) nr 1/2003 artikli 27 lõike 4 kohane teatis, milles olid kokkuvõtlikult esitatud komisjoni tuvastatud probleemid ja pakutud kohustused ning milles kutsuti huvitatud kolmandaid isikuid üles esitama märkusi nimetatud kohustuste kohta ühe kuu jooksul pärast teatise avaldamist (7). 27. aprillil 2010 saatis komisjon ENI-le märkused, mille huvitatud kolmandad isikud olid pärast teatise avaldamist saatnud. 10. mail 2010 saatis ENI kolmandate isikute märkuste kohta mõned selgitused. Vastavalt määruse (EÜ) nr 1/2003 artiklile 18 küsitud lisateabe esitas ettevõtja 24. mail 2010.

(3) 8. juulil 2010 saatis ENI kohustuste muudetud versiooni, milles oli võetud arvesse turutesti tulemusi (edaspidi „lõplikud kohustused”).

(4) Konkurentsi piiravat tegevust ja turgu valitsevat seisundit käsitlev nõuandekomitee esitas pooldava arvamuse 9. septembril 2010 (8). Ärakuulamise eest vastutav ametnik esitas oma lõpparuande 13. septembril 2010 (9).

3. VASTUVÄIDETES LOETLETUD KAHTLUSED

(5) Komisjoni vastuväidetes võeti arvesse, et ENI võis kuritarvitada oma valitsevat seisundit turul Euroopa Liidu toimimise lepingu artikli 102 tähenduses, rakendades oma Itaaliasse suunduvate gaasijuhtmete, eelkõige torujuhtmete TENP, (10) Transitgas (11) ja TAG (12) puhul süsteemset ja konstruktiivset tarnimisest keeldumise strateegiat.

(6) Süsteemne ja konstruktiivne tarnimisest keeldumise strateegia võis vähendada ENI konkurentide võimalusi transportida gaasi Itaaliasse tema rahvusvahelise võrgu kaudu (peites varuvõimsust, pakkudes seda ebasobivamal viisil ja piirates strateegiliselt lisavõimsusse investeerimist). Juurdepääsu piiramine imporditorujuhtmetele piiraks seega konkurentide võimet ja motivatsiooni arendada tõhusat konkurentsi järgneval gaasiturul Itaalias. Komisjon järeldas, et ENI strateegia võis olla vähendada meelega rahvusvahelise transpordi võimsust, et piirata gaasi importi Itaaliasse kolmandate isikute poolt ja kaitsta oma kasumit järgneval gaasiturul. Komisjon on seisukohal, et kõnealuse juhtumi puhul, nagu seda on kirjeldatud vastuväidetes, võis nimetatud tarnimisest keeldumise strateegia tuleneda huvide konfliktist, mis tekib turgu valitseval ettevõtjal, nagu ENI, kes kontrollib nii gaasi transporti kui ka selle müüki. Selline käitumine kahjustaks kolmandate transportijate kliente, konkurentsi ja ka järgneva gaasituru tarbijaid Itaalias.

4. KOHUSTUSED

(7) ENI kohustus loovutama oma praeguse osaluse rahvusvaheliste gaasijuhtmetega (TENP, Transitgas ja TAG) seotud ettevõtjates (13) sobivale ostjale, kes ei ole ENIga seotud ja ei sõltu temast ega põhjusta esmapilgul konkurentsiprobleeme.

(8) Torujuhtme TAG puhul loovutab ENI oma osaluse otseselt või kaudselt Itaalia valitsuse poolt kontrollitavale avalik-õiguslikule üksusele (14).

(9) Samuti võtab ENI endale kohustuse jätta ajavahemikul alates 22. detsembrist 2009 kuni loovutamiseni tarnijana torujuhtmete TAG, TENP ja Transitgas kohta sõlmitud ülekandelepingud pikendamata või uuendamata ning uued ülekandelepingud sõlmimata, välja arvatud lepingud, millega nähakse ette vastassuunalise, st muule kui Itaalia turule suunatud gaasivoo ülekandevõimsuse üle peetavad võimalikud tulevased enampakkumised ja muu avalik jaotamiskord.

(10) ENI lõplikud kohustused on piisavad, et kõrvaldada vastuväidetes kirjeldatud konkurentsiprobleemid. Probleemid kõrvaldatakse, sest ENI konkurentsi kahjustav käitumine tulenes tema huvist kaitsta oma müügikasumit transpordilaekumi arvel. Seepärast on pakutud meetmed piisavad ettevõtja vertikaalsest integratsioonist tuleneva struktuurse huvide konflikti lahendamiseks, tingimusel, et osalused torujuhtmetes loovutatakse ENIst sõltumatutele ja temaga mitteseotud sobivatele ostjatele, kes ei põhjusta esmapilgul konkurentsiprobleeme.

(11) Kohustused nende lõplikul kujul on ka vajalikud, sest ükski käitumisega seotud meede ei ole kirjeldatud probleemide kõrvaldamiseks nii tõhus kui ENI osaluse loovutamine süsteemi vastutavates käitajates. ENI kohustus loovutada oma osalused rahvusvahelistes gaasijuhtmetes (TENP, Transitgas ja TAG) on vastuväidetes kavandatud liiki struktuurimeede. Ilma nimetatud struktuurimeetmeta oleks vertikaalselt integreeritud gaasiala ettevõtjal endiselt motivatsioon jätkata konkurentsi kahjustamist, mistõttu ei oleks väidetava rikkumise lõplik kõrvaldamine kindel.

(12) Arvestades suurt gaasitarbijate arvu Itaalia järgneval gaasiturul ja neile suure kahju tekitamise võimalikkust, tuleb lõplikke kohustusi pidada asjakohasteks ja proportsionaalseteks.

5. JÄRELDUS

(13) Arvestades võetud kohustusi, leitakse otsuses, et komisjonil ei ole enam põhjust meetmeid võtta ning ilma et see piiraks määruse (EÜ) nr 1/2003 artikli 9 lõike 2 kohaldamist, tuleks käesoleva juhtumi menetlemine lõpetada.

(1) Alates 1. detsembrist 2009 on EÜ asutamislepingu artiklitest 81 ja 82 saanud vastavalt Euroopa Liidu toimimise lepingu artiklid 101 ja 102. Kahe nimetatud artikli sisu ei ole muutunud. Käesolevas otsuses tuleks viiteid Euroopa Liidu toimimise lepingu artiklitele 101 ja 102 käsitada vajaduse korral viidetena EÜ asutamislepingu artiklitele 81 ja 82

(2) EÜT L 1, 4.1.2003, lk 1.

(3) EÜT L 1, 4.1.2003, lk 1.

(4) ELT L 123, 27.4.2004, lk 18.

(5) Vastavalt määruse (EÜ) nr 1/2003 artikli 27 lõikele 1, mida tuleb tõlgendada koostoimes määruse (EÜ) nr 773/2004 artikli 10 lõikega 1. Vastuväiteid käsitatakse ka esialgse hinnanguna nõukogu määruse (EÜ) nr 1/2003 artikli 9 tähenduses.

(6) Vastavalt määruse (EÜ) nr 1/2003 artikli 9 lõikele 1.

(7) ELT C 55, 5.3.2010, lk 13.

(8) Vt käesoleva ELT lk 5.

(9) Vt käesoleva ELT lk 6.

(10) Torujuhe TENP/Transitgas võimaldab importida Põhja-Euroopa gaasi Itaaliasse Saksamaa ja Šveitsi kaudu. ENI-l on (koos ettevõtjaga E.ON) ühiskontroll torujuhtme TENP üle. Nimelt on ENI-l kontroll ettevõtja Gas Transport GmbH üle, kellel on omakorda 49 % osalus ettevõtjas Trans Europa Naturgas Pipeline GmbH & Co, kellele kuulub torujuhe TENP ja kes seda käitab. ENI-l on ainukontroll süsteemi vastutava käitaja, ettevõtja Eni Gas Transport Deutschland SpA üle, kes käitab torujuhet TENP ENI-le kuuluva ülekandeõiguse osas (s.o […] % torujuhtme TENP võimsusest).

(11) ENI-l on (koos ettevõtjaga Swissgas) ühiskontroll torujuhtme Transitgas üle. ENI-l on 46 % osalus ettevõtjas Transitgas AG. ENI-l on ka täielik kontroll süsteemi vastutava käitaja, ettevõtja Eni Gas Transport International SA (edaspidi „ENI GTI”) üle, kes haldab ja käitab torujuhet Transitgas vastavalt ENI-le kuuluvale võimsusosale (s.o pakub maagaasi transporditeenust, k.a umbes […] % ENI omandis oleva transpordivõimsuse turustamine).

(12) Torujuhe TAG võimaldab importida gaasi Venemaalt Itaaliasse. ENI-l on (koos ettevõtjaga OMV) ühiskontroll süsteemi vastutava käitaja (Trans Austria Gasleitung GmbH) üle, kellele kuuluvad kõik torujuhtme TAG gaasitranspordi võimsusõigused. ENI-l on õigus umbes […] % TAGi praeguse võimsuse transpordiõigustest.

(13) Konkreetselt kohustus ENI loovutama oma osaluse ülekandesüsteemide haldurites (süsteemi vastutavates käitajates) ja kui see on asjakohane, siis vahendusettevõtjates, kes on süsteemi vastutavate käitajate osanikud ja vara omanikud.

(14) Komisjon jõudis seisukohale, et torujuhtme TAG sobivaks ostjaks võib pidada ettevõtjat Cassa Depositi e Prestiti Spa (edaspidi „CDP”).